KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2014. január 22 –i ülésére)

TÁRGY: AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY IDŐSEK OTTHONA HÁZIRENDJÉNEK JÓVÁHAGYÁSA

A szociális igazgatásról és szociális ellátásokról szóló 1993. évi III. törvény ( a továbbiakban: Szt.) 92/B. § (1) bekezdés c) pontja alapján a  Képviselő-testület a 57/2013. számú Képv. testületi határozatával  hagyta jóvá az Egészségügyi, Gyermekjóléti és Szociális Intézmény szervezeti keretében működő idősek otthona házirendjét.

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000.(I.7.) SzCsM. rendelet ( a továbbiakban: SzCsM. rendelet) 5/A. § (2) bekezdése alapján szakosított ellátást nyújtó szociális intézmény esetében a házirend a szakmai program melléklete. Az SzCsM. rendelet 5/A.§ (1) bekezdés g) pontja szerint pedig az intézmény szakmai programjának kell tartalmazni az ellátottak és a személyes gondoskodást végző személyek jogainak védelmével kapcsolatos szabályokat. Az Egészségügyi, Gyermekjóléti és Szociális Intézmény hatályos szakmai programjában az ellátottak és a személyes gondoskodást végző személyek jogainak védelmével kapcsolatos szabályok között szerepelnek többek között az ellátottjogi képviselő feladatai, valamint elérhetősége is.
A Bács-Kiskun Megyei Kormányhivatal Szociális és Gyámhivatala 2013. év végén hatósági ellenőrzést tartott az intézménynél. A hatósági ellenőrzés megállapításait tartalmazó BKC/3329-7/2013. számú, 2013.december 30. napján kelt végzésben a szakmai programra vonatkozóan megállapították, hogy az ellátás szakmai tartalma kellően részletezett, bemutatja az igénybevétel módját, a kapcsolatrendszert és az ellátottak jogait. Annak ellenére, hogy a házirend a szakmai program melléklete és az intézmény szakmai programjában szerepelnek az ellátottjogi képviselőre vonatkozó adatok, hiányosságként állapították meg, hogy a házirendben nem szerepel az ellátottjogi képviselő neve és elérhetősége, ezért felkérték a fenntartót, hogy gondoskodjon a házirend kiegészítéséről. 
A határozat-tervezet mellékletét képező házirend tartalmazza SzCsM. rendelet 5.§ (3) bekezdésében, valamint az Szt. 99. § (1) bekezdésében foglalt tartalmi elemeket és a hatósági ellenőrzés megállapítása szerint a szükséges kiegészítést. 
A fentiek alapján javaslom, hogy a Képviselő-testület a határozat-tervezet mellékletét képező, az Egészségügyi, Gyermekjóléti és Szociális Intézmény Idősek Otthona házirendjét hagyja jóvá.

Kiskőrös, 2014. január 10.

Kiskőrös Város Képviselő-testülete az Egészségügyi, Gyermekjóléti és Szociális Intézmény Idősek Otthona házirendjét a mellékletben foglaltak szerint jóváhagyja.

